Se redeschide circulația pe Transalpina. Vor fi însă restricții de acces și de viteză. Anunțul a fost făcut de către directorul CNAIR, Cristian Pistol.
”Se redeschide circulația pe Transalpina, de pe data de 1 iunie 2024!
În urma verificării stării drumului de către o comisie formată din reprezentanții CNAIR (inclusiv de la DRDP Craiova și SDN Târgu-Jiu), a fost luată decizia redeschiderii circulației rutiere pe Transalpina începând cu data de 1.06. 2024”, a anunțat Cristian Pistol.
Se redeschide circulația pe Transalpina. Restricții pentru șoferi
Potrivit sursei citate, sectorul de drum montan dintre Rânca și Curpăt al DN 67C (Transalpina) se redeschide pe timpul zilei, în intervalul orar 8.00 – 18.00.
În afara acestui interval orar, accesul este interzis din cauze obiective care țin de specificul acestei zone montane aflate la mare altitudine.
De asemenea limita de viteză pe acest sector de drum este de maximum 30 km/oră.
Accesul autovehiculelor cu masa maximă autorizată mai mare de 3,5 tone este interzis.
”Respectarea acestor restricții este obligatorie pentru evitarea unor evenimente periculoase și pentru deplasarea în condiții de siguranță”, precizează șeful CNAIR.
Transalpina (DN 67C) este cea mai înaltă șosea din România, cu punctul cel mai înalt în Pasul Urdele (la 2.145 m).
Drumul face legătura între orașele Sebeș, din județul Alba şi Novaci (Bengeşti), din județul Gorj.
Transalpina, în judeţul Alba, are 79 de kilometri, până la limita cu judeţul Vâlcea. În total, şoseaua alpină străbate 148 de kilometri.
foto: Cristian Pistol/Facebook
Urmăriți Alba24.ro și pe Google News
Dacă ți-a plăcut articolul: